PATVIRTINTA

Šiaulių miesto savivaldybės Kultūros tarybos

2023 m. spalio 10 d. posėdžio protokolu Nr. VAK-515

ŠIAULIŲ MIESTO SAVIVALDYBĖS KULTŪROS TARYBOS DARBO REGLAMENTAS

I. SKYRIUS

BENDROSIOS NUOSTATOS

1. Šiaulių miesto savivaldybės kultūros tarybos (toliau – Taryba) darbo reglamentas (toliau – Reglamentas) nustato Tarybos narių susirinkimų organizavimą, darbo tvarką bei Tarybos narių teises ir pareigas.

2. Taryba savo veikloje vadovaujasi Lietuvos Respublikos vietos savivaldos ir kitais įstatymais, Šiaulių miesto savivaldybės (toliau – Savivaldybės) tarybos sprendimais, Tarybos nuostatais bei šiuo Reglamentu.

3. Tarybos veikla grindžiama kolegialumo, nešališkumo, skaidrumo bei viešumo principais.

4. Tarybą, kaip kolegialią instituciją, atstovauja ir jos veiklą organizuoja Tarybos pirmininkas, arba, jam nesant, Tarybos pirmininko pavaduotojas.

## II. SKYRIUS

## TARYBOS DARBO ORGANIZAVIMAS

5. Taryba, kaip kolegiali institucija, veikia ir sprendimus priima posėdžių metu.

6. Tarybos sprendimai yra rekomendacinio pobūdžio.

7. Taryba renkasi į posėdžius Tarybos pirmininko arba ne mažiau kaip 1/3 Tarybos narių iniciatyva ne rečiau kaip du kartus per metus.

8. Iškilus būtinybei svarstyti svarbius ir neatidėliotinus klausimus, Tarybos posėdį gali sušaukti Savivaldybės administracijos Kultūros skyrius (toliau – Kultūros skyrius).

9. Tarybos posėdžio laiką ir siūlomą darbotvarkę nustato Tarybos pirmininkas arba, jam nesant, Tarybos pirmininko pavaduotojas, arba jų įgaliojimu Kultūros skyrius.

10. Tarybos pirmininkas arba, jam nesant, Tarybos pirmininko pavaduotojas arba jų įgaliojimu Kultūros skyrius Tarybos nariams praneša elektroniniu paštu Tarybos posėdžio laiką ir darbotvarkę.

11. Tarybos darbą organizuoja ir posėdžiams pirmininkauja Tarybos pirmininkas arba, jam nesant, Tarybos pirmininko pavaduotojas.

12. Tarybos pirmininkas ar kitas Tarybos narys negali pirmininkauti Tarybos posėdžiui, jei sprendžiamas tiesiogiai su jo asmeniu ar su jo vadovaujamos įstaigos ar organizacijos veikla susijęs klausimas.

13. Tarybos pirmininkas turi teisę:

13.1. spręsti dėl Tarybos narių nusišalinimo svarstant atitinkamus klausimus posėdyje;

13.2. siūlyti Tarybai nutraukti klausimo svarstymą arba atidėti sprendimo priėmimą kitam Tarybos posėdžiui;

13.3. siūlyti Tarybai pakeisti posėdžio darbotvarkę;

13.4. siūlyti kviesti į Tarybos posėdį Kultūros ir Švietimo skyriaus darbuotojus, kultūros ir švietimo įstaigų vadovus bei darbuotojus, Savivaldybės tarybos narius ir kitus su svarstomais klausimais susijusius asmenis;

13.5. Siūlyti dalyvauti Tarybos nariams Savivaldybės tarybos Švietimo, kultūros ir sporto komiteto posėdžiuose, Savivaldybės tarybos posėdžiuose sprendžiant kultūros srities klausimus;

13.6. turi kitas teises, kurios neprieštarauja Tarybos nuostatams ir šiam Reglamentui.

14. Tarybos nariai turi teisę:

14.1. siūlyti klausimus įtraukti į posėdžio darbotvarkę;

14.2. teikti pasiūlymus dėl posėdžio darbotvarkės klausimų;

14.3. pasisakyti posėdyje svarstomais klausimais;

14.4. teikti pasiūlymus dėl Tarybos darbo organizavimo;

14.5. siūlyti Tarybos pirmininkui kviesti į Tarybos posėdį Kultūros ir Švietimo skyrių darbuotojus, kultūros ir švietimo įstaigų vadovus bei darbuotojus, Savivaldybės tarybos narius ir kitus su svarstomais klausimais susijusius asmenis;

14.6. balsuoti priimant sprendimus Taryboje apsvarstytais klausimais. Balsuodamas „prieš“, „už“ ar „susilaikydamas“, Tarybos narys turi teisę reikalauti, kad protokole būtų užfiksuota jo atskiroji nuomonė svarstomu klausimu;

14.7. Tarybos narys, negalintis dalyvauti Tarybos posėdyje, turi teisę elektroniniu paštu išdėstyti ir iki Tarybos posėdžio pateikti Tarybos pirmininkui ar Kultūros skyriui savo nuomonę darbotvarkėje numatytais klausimais. Posėdžio pirmininkas Tarybos narius supažindina su nedalyvaujančio Tarybos nario pateikta nuomone ir prideda ją prie protokolo;

14.8. posėdyje dalyvaujantys Tarybos nariai pasirašo prie posėdžio protokolo pridedamame dalyvių sąraše. Šiame sąraše taip pat privalo pasirašyti kiti posėdyje dalyvaujantys asmenys;

14.9. turi kitas teises, kurios neprieštarauja Tarybos nuostatams ir šiam reglamentui.

15. Tarybos narių pareigos:

15.1. dalyvauti Tarybos posėdžiuose. Tarybos narys, dėl svarbių priežasčių negalintis dalyvauti posėdyje, apie tai turi pranešti iki posėdžio Tarybos pirmininkui ar Kultūros skyriui;

15.2. užtikrinti Tarybos narių kompetencijai priskirtų Tarybos sprendimų įgyvendinimą;

15.3. svarstyti meno ir kultūros sričių atstovų pateiktus pasiūlymus, raštus, prašymus;

15.4. vykdyti kitas Tarybos nario pareigas, kurias nustato Tarybos nuostatai.

16. Tarybos posėdis laikomas teisėtu, jeigu jame dalyvauja ne mažiau kaip šeši Tarybos nariai. 17. Tarybos posėdžiuose be Tarybos narių, gali dalyvauti Kultūros skyriaus darbuotojai ar kiti Tarybos pirmininko kviesti su svarstomais klausimais susiję asmenys.

18.Tarybos sprendimai priimami, jeigu „už“ balsuoja daugiau kaip pusė posėdyje dalyvaujančių Tarybos narių. Tarybos pirmininkas ir kiekvienas Tarybos narys turi po vieną balsą. Jeigu balsai pasiskirsto po lygiai, lemia posėdžio pirmininko balsas.

19. Prireikus svarstyti klausimus skubos tvarka ir (ar) nesant galimybės surengti posėdžio, Tarybos narių susirinkimo sprendimai gali būti priimami vadovaujantis visų Tarybos narių rašytinės apklausos arba apklausos elektroniniu paštu rezultatais. Tarybos nariai savo nuomonę sprendžiamu klausimu pateikia raštu ar elektroniniu paštu Kultūros skyriui.

20. Tarybos posėdžiai yra protokoluojami. Protokolą pasirašo Tarybos pirmininkas arba, jam nesant, Tarybos pirmininko pavaduotojas ir posėdžio sekretorius.

21. Tarybos posėdžius kviesti ir juos protokoluoti Kultūros skyriaus vedėjas skiria skyriaus darbuotoją.

22. Protokole nurodoma posėdžio data, trukmė, protokolo eilės numeris, posėdžio dalyviai, posėdžio darbotvarkė, pateikti pasiūlymai ir pastabos, balsavimo rezultatai, Tarybos sprendimai.

23. Apie Tarybos priimtus sprendimus Tarybos vardu Tarybos pirmininkas arba, jam nesant, Tarybos pirmininko pavaduotojas turi teisę informuoti miesto visuomenę.

# III. SKYRIUS

# PASIŪLYMŲ, RAŠTŲ IR PRAŠYMŲ PATEIKIMAS IR NAGRINĖJIMAS

24. Kultūros įstaigų, organizacijų atstovai, pavieniai asmenys gali teikti Tarybai svarstyti Tarybos kompetencijai priskirtus klausimus.

25.Pasiūlymai, raštai, prašymai pateikiami raštu ir registruojami Savivaldybės priimamajame.

26. Pasiūlymą Taryba svarsto artimiausiame Tarybos posėdyje.

27. Taryba, apsvarsčiusi pateiktą pasiūlymą, raštą, prašymą turi teisę teikti rekomendaciją, kreiptis į interesų grupes su prašymu, pateikti išvadą spręstinais klausimais.

28. Apie priimtą sprendimą Taryba per 5 darbo dienas turi informuoti pasiūlymą pateikusią įstaigą, organizaciją ar asmenį.

# IV. SKYRIUS

# BAIGIAMOSIOS NUOSTATOS

29. Reglamentas įsigalioja nuo jo patvirtinimo Tarybos posėdyje**.**

30. Reglamentas gali būti keičiamas, papildomas Tarybos pirmininko ar Tarybos narių teikimu, Tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_